
_START_ARTICLE_
Pandora (virksomhed)
_START_SECTION_
Finansielle data
_START_PARAGRAPH_
Pandora er noteret på Nasdaq Copenhagen. I 2017 udgjorde Pandoras samlede omsætning 22,8 mia. DKK_NEWLINE_(ca. EUR 3,0 mia.).
_START_SECTION_
Historie
_START_PARAGRAPH_
Virksomheden blev grundlagt af Winnie Liljeborg og hendes daværende kæreste, senere ægtefælle, Per Enevoldsen. I 1979 overtog parret en  lille guldsmedforretning på Nørrebro i København, som to ældre damer ville af med. Tre år senere, i 1982, blev en ny adresse i København fundet og et engrosfirma, Pandora, oprettet. Firmaet importerede smykker fra Thailand og solgte dem til butikker rundt om i Danmark. Da stadig flere kunder kom til, besluttede Winnie Liljeborg og Per Enevoldsen at ansætte en designer, så de kunne fokusere på at skabe deres egne smykker._NEWLINE_Pandora voksede til en international koncern, og efter flere tilnærmelser fra købslystne kapitalfonde besluttede familien sig til at sælge 60 procent af livsværket for et milliardbeløb i 2008. Siden har Winnie Liljeborg, Per Enevoldsen og parrets søn, Christian Enevoldsen gradvist solgt ud af deres aktier i Pandora, der blev børsnoteret i 2010._NEWLINE_Winnie Liljeborg og Per Enevoldsen var gift i mere end 25 år. Selv om de i dag er skilt, har de stadig forretningsmæssigt kontakt med hinanden gennem selskabet North-East Family Office, som de ejer i fællesskab. Selskabet styrer familiens aktiver, herunder deres velgørende formål. Da Pandora i 2010 blev børsnoteret, trådte Per Enevoldsen ud af bestyrelsen. Tiden efter salget blev bl.a. brugt på velgørenhedsarbejde, i dag lever han som ordineret, kronraget buddhistisk munk i et kloster (tempel) i Thailand. Per Enevoldsen blev if. Berlingske Business opgjort som den 14. rigeste dansker i 2016, med en formue på 6,9 mia. kroner. Hans søn, Christian Enevoldsen, bor ligesom sin far i Thailand og har stiftet egen familie.